Агенцијата за заштита на правото на слободен пристап до информациите од јавен карактер согласно член 109 став 5 од Законот за општата управна постапка („Службен весник на Република Македонија“ бр. 124/2015), а врз основа на член 27 и член 34 став (1) од Законот за слободен пристап до информации од јавен карактер („Службен весник на Република Северна Македонија“ бр. 101/2019) и Упатството за спроведување на Законот за слободен пристап до информации од јавен карактер („Службен весник на Република Северна Македонија“ бр. 60/20), постапувајќи по Жалбата изјавена од И.М. од Скопје, поднесена против Решението на Централен регистар на Република Северна Македонија, по предметот Барање за пристап до информации од јавен карактер, на 17.03.2025 година го донесе следното

**Р Е Ш Е Н И Е**

1.Жалбата изјавена од И.М. од Скопје поднесена против Централен регистар на Република Северна Македонија, заведена во Агенцијата со бр. 08-88 на 25.02.2025, по предметот Барање за пристап до информации од јавен карактер**, СЕ ОДБИВА како неоснована**.

**2.СЕ ПОТВРДУВА** Решението на Имателот на информација бр.08-515/3 од 28.02.2025 година.

**О Б Р А З Л О Ж Е Н И Е**

И.М. од Скопје, како што е наведено во Жалбата на 18.02.2025 година, поднел Барање за пристап до информации од јавен карактер до Централен регистар на Република Северна Македонија, со кое побарал увид, фотокопија, електронски запис по пошта, телефон и на е-маил, од следната информација:

“...Барање за добивање на податоци за последните десет години почнувајќи од 2015 година па наваму, во колку вкупно постапки за бришење на Заедници на сопственици на целата територија на Република Северна Македонија како полномошник било овлстено лицето Миле Огњаноски од Скопје....во колку вкупно постапки за бришење на Заедници на сопственици на целата територија на Република Северна македонија за последни десет години почнувајќи од 2015 година па наваму при бришење на Заедниците на сопственици се доставена одлука на Собирот на сопственици на кој како управител е избрана фирмата Друштво Ројал солутинонс .... во колку вкупно постапки за бришење на Заедници на сопственици на целата територија на Република Северна македонија за последни десет години почнувајќи од 2015 година па наваму при бришење на Заедниците на сопственици кога како полномошници се јавуваат Миле Огњаноски, Адвокат Сашо Ололоски...“

Постапувајќи по ова Барање, Имателот на информации Централен регистар на Република Северна Македонија, му доставил на 04.03.2025 година преку електронска пошта на Барателот Решение бр.08-515/3 од 28.02.2025 година со кое се одбива барањето за слободен пристап до информации од јавен карактер. Во Образложението на решението е наведено: „...Податокот за полномошник во постапката не е податок кој согласно надлежните закони се запишува во базата на податоци во единствениот трговски регистар....не може да Ви даде податок за вкупен број на заедници во кои тие се ополномоштени лица..Податоците за полномошници заедно со другите лични податоци се содржани како прилог доказ кон пријавата за упис и се дел од регистарските влошки на субјектот. Имено овие податоци не се јавни-јавни податоци согласно закон до кои секој може да пристапи се само податоците кои се запишуваат во регистарот...“

Незадоволен од наведеното Решение, Барателот на информации на 05.03.2025 година поднесе Жалба до Агенцијата, заведена во архивата на Агенцијата со бр.08-88. Во Жалбата меѓу другото е наведено: „...објавувањето на таквите информации можно да имаат влијание врз поединци чии интереси се заштитуваат ..негативно ќе влијаело врз изтерес на институцијата...“.

Агенцијата, преку е-маил заведен со бр.08-88 од 25.02.2025 година, ја препрати Жалбата до Имателот на информации и побара во рок од 7 дена да се произнесе по истата и до Агенцијата да ги достави сите списи во врска со предметот.

Имателот на информации на 13.03.2025 година по мејл достави одговор на жалба до Агенцијата. Во одговорот на жалба меѓу другото е наведено „...Податокот за полномошник во постапката не е податок кој согласно надлежните закони се запишува во базата на податоци во единствениот трговски регистар.... Податокот за полномошник не е задолжителен, а согласно тоа тој податок може да биде содржан како прилог доказ кон пријавата за упис, но истиот не е задолжителен и не е предмет на обработка. Согласно наведеното, Централен регистар нема евиденција и не може да даде податок за вкупен број на заедници во кои тие се ополномоштени лица. Одлуката од Собирот на сопственици ... исто така не е податок кој се запишува во регистарот и согласно надлежните закони не претставува задолжителелен прилог документ кон пријавата за упис. Согласно наведеното, Централен регистар нема евиденција и не може да даде податок за вкупен број на заедници на сопственици каде содржана таква одлука...Одлуката за бришење не е задолжителен прилог, туку дека Одлуката од Собирот на сопственици на кој како управител е избрана одредена фирма не е задолжителен прилог...податокот за полномошник на пријавата за кој станува збор не е задолжителен елемент кој се заведува во базата на ТРРДПЛ... предметниот податок не е меѓу нив. Поради тоа Централен регистар не располага со систематизиран и јавно достапна информација во електронска форма...неопходен е директен увид во регистрските влошки.. Треба да се има во предвид дека, бројот на регистарски влошки надминува 100.000 ...дека би подразбирало сложена постапка со физичо пребарување ...“

Агенцијата за заштита на правото на слободен пристап до информациите од јавен карактер, согласно одредбите од Законот за слободен пристап до информации од јавен карактер, ја разгледа Жалбата изјавена од Барателот на информацијата, истата **ја одби како неоснована, а Решението**  бр.08-515/3 од 28.02.2025 година **на Имателот на информации го потврди**, поради следното:

По разгледувањето на Барањата, Жалбите, Решението и Одговорот на жалба на Имателот на информации, Агенцијата констатира дека во конкрениот случај, Имателот на информации не постапил во целост согласно одредбите на Законот за слободен пристап до информации од јавен карактер, но со друг вид на Решение му доставил соодветен одговор, односно дека: „...нема евиденција и не може да даде податок за вкупен број на заедници...“.

Во врска со горенаведеното Агенција утврди дека во првостепената постапка имало недостатоци, но дека тие се такви што не можеле да имаат влијание врз решавањето на работата, со тоа што Имателот на информации не требал да донесе Решение за одбивање за информации кои не ги создал, ниту располага со истите, бидејќи решение за одбивање носи имателот на информации исклучиво кога станува збор за исклучок од член 6 став 1 од Законот за слободен пристап до информации од јавен карактер. Имено, Имателот на информации во Решението наведува дека нема евиденција за полномошник во постапката за упис во трговскиот регистар, како и нема податок за број на заедници на сопственици во кои има одлука од Собор на сопственици, односно одлуката за бришење не е задолжителен прилог. Имателот на информации со донесување на Решение на Барател му доставува соодветен одговор, односно дека нема евиденција за тие податоци и истите не се податоци кои согласно надлежни закони се запишуваат во базата на податоци.

Агенцијата му укажува на Барателот на информации дека, согласно член 3 став 1 алинеа 2 од Законот за слободен пристап до информации од јавен карактер “ информација од јавен карактер “ е информација во која било форма што **ја создал или со која располага** имателот на информацијата согласно со неговите надлежности, поради што Имателот на информации не е должен да создава нова информација за да го задоволи Барателот во однос на неговото поднесено Барање на информации за слободен пристап до информации од јавен карактер.

Согласно погоре наведеното, Агенцијата му укажува на жалителот дека своите права и приватни (лични) интереси може и треба да ги остварува пред се согласно материјалните закони кои ја регулираат соодветната материја во предметите во кои тој се јавува како странка и правната заштита може да ја бара согласно тие закони.

Агенцијата на жалителот му укажува дека целта на Законот за слободен пристап до информации од јавен карактер и на Упатството за спроведување на Законот за слободен пристап до информации од јавен карактер е на физичките и правните лица да им се овозможи да го остварат правото на слободен пристап до информации од јавен карактер и обезбедат јавност и отвореност во работењето на органите, за начинот на користење и трошење на јавните пари, парите на граѓаните, да се овозможи учество на граѓаните во креирањето и водењето на јавните политики и слично.

Законот за слободен пристап нема за цел, преку поднесување на барање за пристап до информации од јавен карактер, барателите на информации да остваруваат лични, приватни или индивидуални права.

Жалителот бара информации за подолг временски период со што го злоупотребува правото на слободен пристап до информации од јавен карактер на начин што ја оптоварува работата и редовното функционирање на органот во конкретниот случај Централниот регистар на Република Северна Македонија.

Поради погоре наведеното, Агенцијата за заштита на правото за слободен пристап до информации од јавен карактер одлучи како во диспозитивот на ова Решение.

Ова Решение е конечно во управната постапка и против него нема место за жалба.

**ПРАВНА ПОУКА:** Против ова Решение странката може да поведе управен спор пред Управниот суд во рок од 30 дена.

**Директор,**

**Пламенка Бојчева**